କୁମୁଦଲତା ମହାନ୍ତି

କୁମୁଦଲତା ମହାନ୍ତି ଜଣେ ଓଡ଼ିଆ ଲେଖିକା । ଏହା ସହିତ ଆକାଶବାଣୀ ଓ ଦୂରଦର୍ଶନରେ ଜଣେ ସ୍ୱୀକୃତି ପ୍ରାପ୍ତ ଗୀତିକାର ହେବା ସହିତ ନିଜ ସାରସ୍ୱତ ସାଧନା ନିମନ୍ତେ ଓଡ଼ିଶା ଶିଶୁ ସାହିତ୍ୟ ସମିତି ଦ୍ୱାରା ସମ୍ମାନୀତ ହୋଇଥିଲେ ।  

ସଂକ୍ଷିପ୍ତ ଜୀବନୀ
ସେ ଖୋର୍ଦ୍ଧା ଜିଲ୍ଲାର ତୋଟାପଡ଼ା ଗ୍ରାମରେ ୧୧ ନଭେମ୍ବର ୧୯୪୬ ମସିହାରେ ଜନ୍ମ ଗ୍ରହଣ କରିଥିଲେ । ତାଙ୍କ ପିତା ଥିଲେ ଜଣେ ପୋଲିସ ଅଧିକାରୀ । କାର୍ଯ୍ୟୋପଲକ୍ଷେ ବିଭିନ୍ନ ସ୍ଥାନକୁ ବଦଳି ହେଉଥିବାରୁ କୁମୁଦଲତାଙ୍କ ପାଠପଢ଼ା ମଧ୍ୟ ବିଭିନ୍ନ ଶିକ୍ଷାନୁଷ୍ଠାନରେ ସମାପନ ହୋଇଥିଲା । ଦଶମ ଶ୍ରେଣୀରେ ପଢୁଥିବା ବେଳେ ଇଂ ନଗେନ କୁମାର ମହାନ୍ତିଙ୍କ ସହ ତାଙ୍କର ବିବାହ ହେଲା । ଘରସଂସାର ଭିତରେ ବ୍ୟସ୍ତ ରହିଲେ ମଧ୍ୟ ସ୍ବାମୀଙ୍କ ପ୍ରେରଣା ଓ ଦିଗଦର୍ଶନ ଯୋଗୁଁ ସେ ଘରୋଇ ଭାବେ ମାଟ୍ରିକ ଓ ପରେ ପରେ ଆଇ.ଏ, ବି.ଏ ଏବଂ ବି.ଇଡ଼ି. ପାସ୍ କରିପାରିଥିଲେ । ସୁନାବେଡ଼ା ଏରୋନଟିକ୍ସ ଉଚ୍ଚ ବାଳିକା ବିଦ୍ୟାଳୟରେ ପ୍ରଥମ ପ୍ରଧାନ ଶିକ୍ଷୟିତ୍ରୀ ଭାବେ କାର୍ଯ୍ୟ କରି ୨୦୦୦ ମସିହାରେ ଅବସର ନେଲେ । ବାଲ୍ୟକାଳରୁ ତାଙ୍କର ଓଡିଶୀ ନୃତ୍ୟ, ହାରମୋନିଅମ ବାଦନ, ଗୀତ ଗାଇବାରେ ରୁଚି ଥିଲା । ସୁନ୍ଦର ଭାଷଣ ମଧ୍ୟ ଦେଇ ପାରୁଥିଲେ ।
ସାହିତ୍ୟ କୃତି
୭ମ ଶ୍ରେଣୀରେ ପଢୁଥିବା ବେଳେ କବିତା ଲେଖିବା ଆରମ୍ଭ କରିଥିଲେ । ଶିକ୍ଷାଦାନ ଓ ଶିକ୍ଷା ଗ୍ରହଣ ଭିତରେ ତାଙ୍କ ଲେଖାଲେଖି ସମାନ୍ତରାଳ ଭାବେ ଚାଲିଥିଲା । ରାଜ୍ୟର ପ୍ରାୟ ସମସ୍ତ ପତ୍ରପତ୍ରିକାରେ ତାଙ୍କର ଅଜସ୍ର ଲେଖା ପ୍ରକାଶିତ । କବିତା, ଗୀତିକବିତା, ଉପନ୍ୟାସ, ଶିଶୁସାହିତ୍ୟ, ନାଟକ, ଗୀତିନାଟ୍ୟ, ପ୍ରବନ୍ଧ ଆଦି ସାହିତ୍ୟର ପ୍ରତ୍ୟେକ ବିଭାଗରେ ତାଙ୍କର ୭୦ରୁ ଉର୍ଦ୍ଧ୍ବ ପୁସ୍ତକ ପ୍ରକାଶିତ । ୨୦୦୧ରେ ପ୍ରକାଶିତ "ଅନେକ ସ୍ଵପ୍ନ" ତାଙ୍କରି ଏକ ଲୋକପ୍ରିୟ ଗ୍ରନ୍ଥ । ଏଥିରେ ସେ ମଣିଷ ଜୀବନର ଜଟିଳତା ସହ ତାହାର ଅନ୍ତର୍ନିହିତ ସ୍ଵପ୍ନ ଏବେଂ ଅଭିଳାଷକୁ ଜୀବନ୍ତ ରୂପରେ ପ୍ରକାଶ କରିଛନ୍ତି । ଆଧୁନିକ, ସୁଗମ ସଂଗୀତ, ଭଜନ, ଜଣାଣ, ଦେଶାତ୍ମବୋଧ, ପଲ୍ଲୀଭିତ୍ତିକ ଗୀତିକବିତା ଓ ଓଡିଶୀ ସଂଗୀତ ରଚନାରେ ସେ ବେଶ୍ ସଫଳ । ଗୀତିକାର ଭାବେ ସେ ଉଭୟ ଆକାଶବାଣୀ ଓ ଦୂରଦର୍ଶନ ଦ୍ବାରା ସ୍ବୀକୃତିପ୍ରାପ୍ତ । ଶ୍ରୀଜଗନ୍ନାଥଙ୍କୁ କେନ୍ଦ୍ର କରି ସେ ରଚନା କରିଛନ୍ତି ସଂଖ୍ୟାଧିକ ଭଜନ, ଜଣାଣ, ଚଉତିଶା । ତାଙ୍କ ରଚିତ ଶିଶୁ ନାଟକ ଶ୍ରବଣ କୁମାର, ଯୌତୁକ ଲୋଭ, ପଲ୍ଲୀ ପଥେ, ଅପାଠୁଆ ରାଜୁଆ ଭାଇ, ଏକଲବ୍ୟ, ଦାସିଆ ବାଉରୀ, କବିବର ରାଧାନାଥ ଓ ଗୀତିନାଟ୍ୟ ଦଳବେହେରା ଆକାଶବାଣୀରେ ପ୍ରସାରିତ । ଶିଶୁପ୍ରେମୀ କୁମୁଦଲତା ଶିଶୁମାନଙ୍କ ପାଇଁ ସ୍ଥାପନ କରିଛନ୍ତି 'କୁମୁଦକଳି ପାଠାଗାର' । ବନପ୍ରଭା ସାହିତ୍ୟ ସଂସଦର ସଭାପତି ରହିବା ସହ ବହୁ ପତ୍ରପତ୍ରିକା ଓ ସାହିତ୍ୟାନୁଷ୍ଠାନ ସହ ଓତପ୍ରୋତଃ ଭାବେ ଜଡିତ କୁମୁଦଲତା ନିଜ ସାରସ୍ବତ ସାଧନା ପାଇଁ ଅନେକ ସମ୍ମାନରେ ସମ୍ମାନୀତ । 'ଜୀବନ ନଈର ସୁଅ' ତାଙ୍କର ସଂଘର୍ଷପୂର୍ଣ୍ଣ ଜୀବନର ମନୋଜ୍ଞ ଆତ୍ମଲିପି ।
ରଚନାବଳୀ
ଉପନ୍ୟାସ
 ଏକ ମନ ଦୁଇ ଧାର
 ମନର କୁହେଳି
 ଧରିତ୍ରୀର ଲୁହ
 ବୋହୁ ଯଦି ଏମିତି ହୁଏ
 ଝଡ଼ର ଶେଷ କଥା
 ବିବାହ ପରେ
 ଅବଳା ମନ
 ତଥାପି ସଂପର୍କ
ନାଟକ
 ସ୍କୁଲ ସେକ୍ରେଟାରୀ
 ମିଳନ ଏକ ଭଙ୍ଗା ନୀଡର
 କାଞ୍ଚନ
 ଛଡା ଫୁଲ
 ଜୀବନ ନାଟକ
ଶିଶୁ ସାହିତ୍ୟ
 କୁନା ଓ ପରୀ
 ହୀରା ହାର
 ସମୁଦ୍ରର ଶଙ୍ଖ
 ଶିଶୁ ଶ୍ରମିକ
 ତିନି ବନ୍ଧୁ
 ଆଜି କାମ ଆଜି କର
 ଫୁଲ ଚାଙ୍ଗୁଡି
 ସହିଷ୍ଣ ବନ୍ଧୁ
 ପଶୁପକ୍ଷୀଙ୍କ ହୃଦୟ
 ଭଗବାନ ଅଛନ୍ତି
ଗୀତିକବିତା
 ଭକ୍ତି ଗଙ୍ଗା
 ଭକ୍ତି ଫୁଲ
 ପ୍ରଣତି ଏକ ବ୍ୟଥିତ ହୃଦୟର
 ଅର୍ଘ୍ୟ ତୁମ ପାଇଁ
 ଭକ୍ତି ଚନ୍ଦନ
 ଭକ୍ତି ଦୀପ
 ଭକ୍ତି ପୂଜାଫୁଲ
 ତୁମକୁ ଜଣାଣ
 ନିବେଦନ
 ନୈବେଦ୍ୟ ତୁମ ପାଦତଳେ
ଅନ୍ୟାନ୍ୟ
 ଜୀବନ ନଈର ସୁଅ ‐ ଆତ୍ମଜୀବନୀ
 ସଂପ୍ରତି ସାହିତ୍ୟ
 ପ୍ରବନ୍ଧ ସାଗର
 ଅନୁଭୂତିରୁ ଚେନାଏ
 ଜୀବନ ସମୀକ୍ଷା
 ଅନେକ ସ୍ବପ୍ନ
 କଳି କାହାଣୀ
 ଅଭିନନ୍ଦନିକା
ସମ୍ମାନ ଓ ସମ୍ବର୍ଦ୍ଧନା
ସାହିତ୍ୟ ସଂସ୍କୃତିରେ ତାଙ୍କ ଅବଦାନ ପାଇଁ ସେ ୬୦ ରୁ ଅଧିକ ପୁରସ୍କାରରେ ସମ୍ମାନିତ ହୋଇଥିଲେ । 
 ପ୍ରଜାତନ୍ତ୍ର ପ୍ରଚାର ସମିତି ଦ୍ୱାରା ସମ୍ମାନୀତ
 ଓଡ଼ିଶା ଶିଶୁ ସାହିତ୍ୟ ସମିତି ଦ୍ୱାରା ସମ୍ମାନୀତ
 ସଚେତନ ସାହିତ୍ୟ ଅନୁଷ୍ଠାନ ତରଫରୁ 'ସ୍ୱୟଂପ୍ରଭା' ଉପାଧି ପ୍ରାପ୍ତ
୧୯ ନଭେମ୍ବର ୨୦୨୨ ଦିନ ସେ ମାତ୍ର ୭୫ ବର୍ଷ ବୟସରେ ଭୁବନେଶ୍ୱରରେ ପରଲୋକ ଗମନ କରିଥିଲେ ।

 ଆଧାର 

ଶ୍ରେଣୀ:ଓଡ଼ିଆ ଲେଖିକା
ଶ୍ରେଣୀ:୧୯୪୬ ଜନ୍ମ
ଶ୍ରେଣୀ:୨୦୨୨ ମୃତ୍ୟୁ
ଶ୍ରେଣୀ:ଖୋର୍ଦ୍ଧା ଜିଲ୍ଲାର ଲୋକ